Palmas (Tocantins)

Palmas Brasilgo erdialdeko hiri bat da, 230 metroko altitudean kokatua, Tocantins ibaiaren ertzean. Tocantins estatuko hiriburua da. 2011n 235.315 biztanle zituen. Brasilgo estatu-hiriburuetan biztanle gutxien dituena da.

Tocantins estatuko gune ekonomiko eta administratiboa izateko diseinatu zenez, zerbitzuen sektorea da nagusi hirian. Unibertsitateak ditu: Universidade Federal do Tocantins, Centro Universitário Luterano de Palmas (Ceulp-Ulbra), Faculdade Católica do Tocantins (Católica do Tocantins).

Aireportua hiritik 30 km-ra dago.

Historia 
Hiria Tocantins estatuko hiriburu izateko proiektatu zen. Brasilgo 1988ko konstituzio berriak Tocantins estatua sortu zuen, eta Palmas 1990eko urtarrilaren lehenean ezarri zen ofizialki hiriburutzat. Ordura arte, Miracema do Tocantins izan zen behin-behineko hiriburua.

Hiriaren izena hautatzeko, kontuan hartu zen, batetik, “São João da Palma” eskualdearen izena, han ezarri baitzen, Palma ibaiak Parana ibaiarekin bat egiten duen tokian, lehen mugimendu separatistaren egoitza 1809an; bestetik, kontuan hartu zen palmondo ugariko eskualdea dela.

Hiriak kale-diseinu ona du, Brasilia bezala diseinatu baitzen; hirigintza guztiz planifikatua du. Luiz Fernando Cruvinel Teixeira eta Walfredo de Oliveira Filho arkitektoek egin zuten hasierako diseinua.

Erreferentziak

Kanpo estekak 

Brasilgo hiriak